‘ทิสโก้-กรุงศรี’ขายกองตราสารหนี้นอก
ทิสโก้ขายกองทุนตราสารหนี้ต่างประเทศ อายุ 1 ปี กรุงศรีชู 6 เดือน จ่าย 3.2%
23 พ.ค. 2555

ทิสโก้ขายกองทุนตราสารหนี้ต่างประเทศ อายุ 1 ปี กรุงศรีชู 6 เดือน จ่าย 3.2% 
นายธีรนาถ รุจิเมธาภาส กรรม การผู้จัดการ บริษัทหลักทรัพย์จัดการ กองทุน (บลจ.) ทิสโก้ เปิดเผยว่า บริษัทเสนอขายกองทุนเปิดทิสโก้ ตราสารหนี้เพิ่มค่าอายุโครงการ 1 ปี ลงทุนในตราสารหนี้และหรือเงินฝากในต่างประเทศไม่ต่ำกว่า 80% ของมูลค่าสินทรัพย์สุทธิของกองทุนและป้องกันความเสี่ยงอัตราแลกเปลี่ยนทั้งจำนวน เปิดขายครั้งแรกวันที่ 23-28 พ.ค.นี้
“กองทุนจะลงทุนในตราสารหนี้ต่างประเทศเป็นหลัก เช่น เงินฝากและตราสารหนี้ที่ออกโดยสถาบันการเงินของสหรัฐอาหรับเอมิเรตส์ บราซิล และจีน” นายธีรนาถ กล่าว
นายฉัตรพี ตันติเฉลิม ประธานเจ้าหน้าที่บริหาร บลจ.กรุงศรี เปิดเผย ว่า บริษัทเปิดขายกองทุนเปิดกรุงศรีตราสารหนี้ 6M20 อายุ 6 เดือน เปิดขาย 22-28 พ.ค.นี้
กองทุนมีนโยบายลงทุนในตราสารหนี้ทั้งในและต่างประเทศ เช่น ตราสารหนี้ภาครัฐไทย ตั๋วแลกเงินออกโดยบริษัท อยุธยา แคปปิตอล ออโต้ ลีส และธนาคารเกียรตินาคิน เงินฝากธนาคาร Union National Bank สหรัฐอาหรับเอมิเรตส์และตราสารหนี้ EMTN ออกโดยธนาคาร Banco Bradesco SA. สัดส่วนการลงทุนแห่งละ 20%